نبيل فاروق

نبيل فاروق (9 فبراير 1956 - 9 ديسمبر 2020)، كاتب مصرى معروف مشهور بالادب البوليسى والخيال العلمي. عمل مجموعة روايات كبيرة اوى كانت فى شكل قصص جيب واتعامل مع مؤسسات نشر مختلفة اكترهم الموسسة العربية الحديثة عمل سلاسل قصصية من اشهرها ملف المستقبل، و رجل المستحيل، وكوكتيل 2000. رواياته قابلت نجاح كبير عند المصريين و العرب بالذات الشباب والمراهقين.

بدايته 
اتولد فى 9 فبراير سنة 1956م فى مدينة طنطا ، كبر فى عيلة من الطبقة المتوسطة. بعد ما اخد شهادة الثانوية العامة راح لكلية الطب فى طنطا واتخرج منها بدرجة بكالوريوس فى الطب والجراحة سنة 1980. فى 2 مارس 1982، سافر لقنا فى دورة تدريبة لمدة شهرين، وبعد ما نجح فى الامتحان الإدارى سافر لأبو دياب عشان يبدأ شغله كدكتور . فى سنة 1985، اتجوز الدكتورة ميرفت راغب، وخلف منها اطفاله الثلاثة: شريف، ريهام ونورهان. وبعد ما نجت سلسلة رجل المستحيل و ملف المستقبل ، اعتزل الدكتور مهنة الطب عشان يتفرغ للكتابة كمهنته الرئيسية، وسافر للعيش فى منشية البكرى بمحافظة القاهرة فى اغسطس سنة 1990

هواياته 
دكتور نبيل فاروق بيحب تنس الطاولة و بيتفرج على كتير من الافلام السينمائية العربية والأجنبية، وبيففضل افلام الخيال العلمى الراقية بالذات اللى فيها نظرة فلسفية خاصة او نظرة اجتماعية صادقة. دكتور نبيل كسب بالكتير من الاصحاب والعلاقات سواء فى إدارة المخابرات المصرية او غيرها من المؤسسات الحكومية والطبية والعلمية والأدبية.

الكتابة 
بدأ نبيل فاروق اهتمامه بالقراية من طفولته، و كان والده بيشجعه على كده. ابتدا محاولات الكتابة فى المدرسة الإعدادية. وانضم لجماعة الصحافة والتصوير والتمثيل المسرحى فى المدرسة الثانوية. قبل تخرجه من كلية الطب بسنة واحد اخد جايزة من قصر ثقافة طنطا عن قصة "النبوءة"، وده فى سنة 1979، والى بقت بعد كدة الحكايه الأولى فى سلسلة كوكتيل 2000.

بداية التحول الكبير فى حياة نبيل فاروق الادبية كانت فى سنة 1984 لما اشترك بمسابقة للمؤسسة العربية الحديثة بمصر و كسب بجايزتها عن قصته اشعة الموت والى اتنشرت فى العام الى بعده كأول عدد من سلسلة ملف المستقبل.

فى نفس الفترة برضه ، كانت علاقة نبيل فاروق بإدارة المخابرات المصرية اتعمقت بشكل كبير، و ده سمحله بمقابلة ضابط مخابرات مصري، اخد منه شخصية "أدهم صبرى" فى سلسلة رجل المستحيل اللى نجحت جامد .

فى شهر اكتوبر سنة 1998، كسب الدكتور نبيل فاروق بالجايزة الأولى فى مهرجان ذكرى حرب اكتوبر عن قصة "جاسوس سيناء: أصغر جاسوس فى العالم". ومن مدة، قام قسم دراسات الشرق الأوسط فى جامعة ڤيرچينيا الامريكية بعمل موقع خاص للدكتور نبيل فاروق.

نبيل فاروق بيكتب صفحتين بشكل شهرى بمجلة الشباب القومية (مملوكة لمؤسسة الاهرام الصحفية الحكومية) من اكثر من 10 سنين و بيكتب بشكل أسبوعى بجرنال الدستور (المصرية-مستقلة-ليبرالية) الاصدار الثاني.

شارك فى مجلة (العيلة العصرية) ومجلة (الشباب) وملحق (صبيان وبنات) الى بيتعمل مع جورنال (أخبار اليوم)، ومجلة (باسم). و تختلف المشاركات دى ما بين الحلقات المسلسلة لخفايا عالم المخابرات وقصصه الحقيقية، لحد المقالات العلمية بكل انواعها.

قصصه 
اتعمله له ضمن المؤسسة العربية الحديثة:
 سلسلة رجل المستحيل ، 160 عدد (اخرها "الوداع" 160)
 سلسلة ملف المستقبل، 160 عدد (اخرها "نهاية العالم" 160)
 سلسلة (ع × 2)، 57 عدد (اخرها "قضية الدقائق الاخيرة" 57)
 سلسلة (زهور)، صدر له فيها 30 عدد
 سلسلة كوكتيل 2000، 49 عدد (اخرها "جدّى الحبيب وقصص اخرى" 49)
 سلسلة زووم، 11 عدد (اخرها "لغز كرة الثلج" 11)
 سلسلة فارس الأندلس، 10 أعداد (اخرها "سر الامير" 10) - العدد القادم: ذهب الأندلس - 11
 سلسلة (روايات عالمية للجيب)، صدر له فيها 6 أعداد
 سلسلة الأعداد الخاصة، 23 عدد (اخرها عدد (أدهـم)
 أرزاق رواية اجتماعية من 4 اجزاء صدر منها 3
 سلسلة (أوسكار)، شارك فى اصدار العدد الاول منها (لعنة التابوت)
 سلسة سيف العدالة، 6 أعداد (اخرها عدد "فوق القمة" 6)
 سلسلة بانوراما، 7 أعداد (اخرها عدد "التائه" 7)
 سلسلة (حرب الجواسيس)، 11 عدد (اخرها "المنشق" 11)
 سلسلة (الأعداد الخاصة - حرب الجواسيس) 6 أعداد
 شارك فى سلسلة (فلاش) باب (شيء من العلم)، و مجموعة فى السلاسل زى : مغامرات كتاكيتو، و العميل صفر صفر صفر و غيرها..

بره المؤسسة العربية الحديثة 

 سلسلة المتخصصون 3 أعداد
 سلسله مسرح الجريمه عددان
 كتاب (ويأتى الغد)
 رواية (ظل الارض)
 سلسلة قصص مجانين و أصدر منها سلسلة كاملة و كانت قصة ساخرة
 كتاب بعنوان ليه لأ ؟
 رواية (الثورة)
 شارك فى كتاب 7 وجوه للحب
 كتاب رجل المستحيل و انا

شوف كمان 
 رجل المستحيل
 الاطباء الادباء

روائيين مصريين
خريجين جامعه طنطا
غرباويه
ناس من طنطا